钦定古今图书集成/方舆汇编/边裔典/第010卷 > 周书 > 《异域传序》
## 钦定古今图书集成/方舆汇编/边裔典/第010卷 > 周书 > 《异域传序》

盖天地之所覆载至大矣；日月之所临照至广矣。然
则万物之内，民人寡而禽兽多；两仪之间，中土局而
庶俗旷。求之邹说，诡怪之迹实繁；考之“《山经》，奇谲之
词匪一。周孔存而不论，是非纷而莫辩。秦皇鞭笞天
下，黩武于遐方；汉武士马彊盛，肆志于远略。匈奴既
却，其国已虚；犬马既来，其民亦困。”是知雁海龙堆，天

欲，颠坠之衅，固不旋踵。是以先王设教，内诸夏而外
四夷；往哲垂范，美树德而鄙广地。虽禹迹之东渐西
被，不过海及流沙；《王制》之自北徂南，裁称“穴居交趾。”
岂非道贯三古，义高百代者乎？有周承丧乱之后，属
战争之日，定四表以武功，安三边以权道。赵魏尚梗，
则结姻于北狄；厩库未实，则通好于西戎。由是德刑
具举，声名遐洎。卉服毡裘，辐辏于属国；商胡贩客，填
委于旗亭。虽东略漏三吴之地，南巡阻百越之境。而
国威之所肃服，风化之所覃被，亦足为弘矣。其四夷
来朝聘者，今并纪之于后。至于道路远近、物产风俗，
详诸前史，或有不同，斯皆录其当时所记，以备遗阙
云尔。